Vyf dood in gru-ongeluk by Theewaterskloof-dam | Maroela Media
Die ongeluk het digby die Theewaterskloof-dam plaasgevind (Foto: Rob Beezy, Twitter)
Vyf mense is dood en talle beseer toe 'n sportnutsvoertuig Dinsdagoggend reg van voor met vragmotor gebots het. Die ongeluk het digby die Theewaterskloof-dam in die Wes-Kaap plaasgevind.
Volgens Jandré Bakker, woordvoerder van die departement van vervoer in die Wes-Kaap, het die ongeluk voor 08:00 op die R321-pad tussen Villiersdorp en Grabouw plaasgevind. Die pad loop oor die Theewaterskloof-dam.
"Volgens ooggetuies het die sportnutsvoertuig 'n ander motor verbygesteek en kop aan kop met die vragmotor gebots. Die vragmotor het 'n passasierswa – wat passasiers vervoer het – gesleep," bevestig Bakker.
"Twee insittendes van die vragmotor en drie van die sportnutsmotor het tydens die ongeluk omgekom."
Talle beserings is aangemeld. Bakker kon nie bevestig presies hoeveel mense in die ongeluk beseer is nie.
Een baan van die R321 was teen die tyd van publikasie steeds vir motoriste gesluit.
"Ons doen 'n beroep op motoriste om ander motors verby te steek slegs wanneer dit wettig en absoluut veilig is."
Volgens ooggetuies het die sportnutsvoertuig 'n ander motor verbygesteek (Foto: Verskaf)
Die vragmotor en sportnutsmotor het trompop gebots (Foto: Verskaf)
Tragies, 1 mens wat ook vier ander se dood veroorsaak het. Party mense vat groot kanse wat dan op hierdie tragedie uitloop. So onnodig
Waarom word daar nie 'n beroep gedoen dat diegene wat op sper strepe verby jaag en soos gekke bestuur nie summier tronk toe gestuur word nie ?
Spoed en arrogansie is die groot oorsaak
Wanneer gaan mens ophou om die dood te tart
Wat maak dit saak of jy 3 of 5 minute later by jou bestemming aankom, maar sodoende jou eie en ander se lewens gered het? Talle onskuldige lewens is al geëis as gevolg van ongeduldige bestuurders.